Manasses, archidiaconus et Willelmus, thesaurarius Senon., omnibus ad quos littere presentes pervenerint in Domino salutem. Noverint universi presentes pariter et futuri, quod inter venerabilem Adam, abbatem et canonicos Deilocenses, ex una parte, et Michaelem, presbiterum de Chanlaio, ex altera, questio super decimis emersisse; utraque pars, abbas, scilicet Deiloci et Michael, presbiter de Chanlaio, ex voluntate et assensu domini Gaufridi, decani Senonensis, ad quem ecclesia de Chanlaio pertinebat, in nos compromiserunt concedentes, sub pena decem librarum, ut quicquid super hoc inter eos, concordia vel judicio, disponeremus, ratum haberent. Tandem, post multas altercationes, ad peticionem partium, nobis mediantibus, in hanc formam pacis unanimiter convenerunt: quod presbiter de Chanlaio, sine alterius participio, habebit tractum decime presbiteralis; in qua decima etiam de novalibus canonici Deiloci terciam partem habent, scilicet de annona, de canabo, vino, lino, pisis et fabis et guasdia; de aliis, vero, fructibus, nichil predicti percipient canonici. De canabo, lino et guasdia que in finagio magne decime fient, habebunt similiter canonici Deilocenses terciam partem. Decima, vero, pisarum, fabarum et vitiarum est de majori decima. Pro tractu etiam supradicto, habebit presbiter quatuordecim sextarios annone et unam minam, scilicet: quatuor sextarios et unam minam frumenti, si in decima fuerint, et decem sextarios ordei; et preterea unam minam frumenti quam domino quondam de Pogiaco donavit in elemosinam ecclesie de Chanlaio. Habebit preterea decimam Gillaude per se sine participe. Terre quoque ecclesie de Chanlaio, quas in presentiarum possidet, ab omni decima erunt immunes. Si que, autem, terre deinceps acquirentur ecclesie jam dicte, de illis solventur decime, sicut solvi solebant antequam ad ecclesiam devenirent. Serviens qui decimam presbiteralem trahet, canonicis fidelitatem faciet. In laboribus suis sicut et alii decimam solvet, preter quam de terris ecclesie quas in presentiarum possidet que, ut dictum est, a decimarum solutione, sunt immunes. Ut, igitur, hujus compositionis firmitas perpetuam stabilitatem obtineat, ad peticionem partium, eam presenti pagine fecimus annotari et sigillorum nostrorum patrocinio roborari. Actum, Senonis, idus maii, anno Verbi incarnati Mº CCº sexto.